Брезен
Брѐзен е село в Южна България, община Ардино, област Кърджали.

География 

Село Брезен се намира в най-източната част на Западните Родопи, при границата им с Източните Родопи, на около 13 km западно от центъра на град Кърджали, 9 km североизточно от град Ардино и 6 km югозападно от язовир Кърджали. През селото минава третокласният републикански път III-8653, който се свързва на юг при село Кобиляне с третокласния републикански път III-865, водещ на запад към общинския център Ардино, а на изток – към областния център Кърджали. На север от Брезен път III-8653 минава през село Боровица и покрай село Китница продължава към село Сполука. Надморската височина при сградата на кметството в Брезен е около 543 m.

История 
Селото – тогава с име Халач-дере – е в България от 1912 г. Преименувано е на Халач с министерска заповед № 3775, обнародвана на 7 декември 1934 г. Селото носи името Халач до 1981 г., когато е преименувано на Брезен.

Към 31 декември 1934 г., тогавашното село Халач се е състояло от махалите Баевци (Коджа башлар), Босилово (Калайджилар), Голинци (Келолар), Емирци – Горно и Долно (Емиролар Юкаръ̀ и Ашаръ̀), Потапник (Кър башлар) и Сирищна (Юсенджиклар).

Във фондовете на Държавния архив Кърджали, списък на фондове от масив „С“, се съхраняват документи от съответни периоди на/за:
 Народно основно училище „Христо Ботев“ – с. Халач (Брезен), Кърджалийско, фонд 230, 1949 – 2000; Промени в наименованието на фондообразувателя:
 – Турско начално училище – с. Халач (Брезен), Кърджалийско (1944 – 1951);
 – Народно основно училище „Христо Ботев“ – с. Халач (Брезен), Кърджалийско (1951 – 1981);
 – Основно училище „Христо Ботев“ – с. Брезен, Кърджалийско (1981 – 2000).

Религии 
Изповядваната в село Брезен религия е ислям.

Обществени институции 
Село Брезен към 2020 г. е център на кметство Брезен.

Читалище „Пейо Крачолов Яворов“ в селото към 2017 г. е действащо.

Молитвеният дом в село Брезен е джамия.

Източници и бележки

Външни препратки 

Села в област Кърджали
Населени места в община Ардино